Буш очекува мировен договор меѓу Израелците и Палестинците пред да замине од функцијата во 2009-та
На блискоисточната турнеја, американскиот претседателел побара обете страни да направат големи отстапки потребни за траен мир во регион
На блискоисточната турнеја, американскиот претседателел го повика Израел да стави крај на окупацијата на териториите заземени во војната во 1967-ма, како и Израелците и Палестинците да направат големи отстапки потребни за склучување на мировен договор: - Остваривме добри средби и време е да донесеме тешки одлуки, изјави Буш. По дводневни разговори со израелски и палестински официјални лица, претседателот верува дека обете страни се решени да постигнат договор со кој ќе постојат две држави, една покрај друга, во мир и безбедност: - Треба да биде ставен крај на окупацијата која почна во 1967-ма. Договорот мора да воспостави Палестина како татковина на палестинскиот народ, исто како Израел е татковина на еврејскиот народ. Мировните разговори мора да водат до безбедни, признати и одбранливи граници на Израел, и до одржлива, соседна и суверена палестинска држава, вели Буш, кој смета дека формирањето на палестинска држава ќе ја подобри стабилноста во регионот. Израел ги анектираше Западниот Брег, Источен Ерусалим и Појасот Газа во 1967-ма за време на Шестдневната војна. Буш призна дека иднината на Ерусалим е тешко прашање, затоа што обете страни тврдат дека е нивен главен град: - Обете страни се чувствуваат длабоко политички и верски засегнати. Знам дека пронаоѓањето на решение за ова прашање ќе биде едно од најголемите предизвици на патот кон мирот, но тоа е патот по кој избравме да одиме. Буш верува дека ќе биде потпишан мировен договор меѓу Израел и Палестинците пред тој да замине од функцијата во 2009-та.